Justitsminister Søren Pape Poulsen (K) leverer ikke det, der blev aftalt i Justitsministeriet for to uger siden under drøftelserne om det nye kommissorium til den gennedsatte Tibetkommission.

Sådan lyder det nu fra regeringens støtteparti, Dansk Folkeparti, efter at partiernes retsordførerer op til weekenden mødtes med justitsministeren om sagen.

For hvorfor udleverede Udenrigsministeriet og Rigspolitiet ikke alle væsentlige mails til Tibetkommissionen? Og hvorfor var det nødvendigt for Udenrigsministeriet at holde møder med kinesiske diplomater i forbindelse med kommissionens rapport og igen omkring udbetalingen af erstatning til Tibet-demonstranter, der fik frataget deres flag under officielt besøg fra Kina?

Det er der ikke lagt op til at få undersøgt i den nye kommission, oplyser både Dansk Folkeparti og Alternativet, der netop har været i et lukket samråd med justitsministeren, hvor de drøftede ministerens udkast til kommissoriet.

DF: Uklogt af Pape

Det er ikke godt nok, siger Peter Kofod Poulsen, retsordfører for Dansk Folkeparti.

- Det var ikke det kommissorium, vi føler, vi blev stillet i udsigt for 14 dage siden i Justitsministeriet. Så jeg synes da, at justitsministeren skal stå ved de løfter, der er afgivet til kredsen af retsordførere.

Det var ikke det kommissorium, vi føler, vi blev stillet i udsigt. Peter Kofod Poulsen, retsordfører, DF

- Det er mit indtryk, at det er uklogt ikke at gøre det. Det vil rejse en diskussion både her i Folketinget og bredt om, hvorvidt alt bliver undersøgt, siger Peter Kofod Poulsen.

Også Alternativets retsordfører, Josephine Fock, mener, at der er store mangler i udkastet til kommissoriet.

Læs også : Partier glæder sig over genåbning af kommission: Nu skal hver en sten vendes

- Kan man undersøge, om myndigheder har tilbageholdt materiale? Det ligger ikke umiddelbart i kommissoriet, at man kan det. Det, mener vi, er helt afgørende. Det er det, fordi det er ligeså alvorlig en sag, som det der oprindeligt skete, siger Josephine Fock.

Justitsministeren besluttede i starten af juni, at Tibetkommissionen skal gennedsættes. Beslutningen blev truffet, efter at P1 Orientering afdækkede, at blandt andre Rigspolitiet og Udenrigsministeriet ikke havde udleveret alt det materiale til kommissionen, som kunne være relevant.

Regner med markante ændringer

På dagens samråd i Folketinget gennemgik justitsministeren udkastet til kredsen af retsordførere, og i næste uge forventes det, at det færdige kommissorium offentliggøres.

DF-retsordfører Peter Kofod Poulsen forventer, at der kommer til at være markante ændringer fra udkastet, han har set i dag, til det endelige kommissorium.

- Det vil jo være fuldstændig vanvittigt, hvis vi skal til at køre en tredje undersøgelseskommission. Altså, det her skal vi have afsluttet, vi skal have alle sten vendt, og vi skal vide, hvad der er foregået, siger han.

For Dansk Folkeparti og Alternativet er det særlig vigtigt at få undersøgt møderne mellem Udenrigsministeriet og den kinesiske ambassade omkring Tibetkommissionens rapport og udbetalingen af erstatninger til Tibet-demonstranter, ligesom især Rigspolitiet og Udenrigsministeriets manglende udlevering af relevant materiale også skal vendes.

Læs også : Nu får Tibet-kommissionen fuld adgang til selv at søge i mailsystemer

- Det er ret centralt. Altså, har der siddet nogen i myndighederne, der har forhindret kommissionen i at modtage bestemt materiale? Det skal selvfølgelig undersøges, siger Peter Kofod Poulsen.

Men hvis de ting, som du har nævnt i dag, ikke bliver en del af det endelige kommissorium, vil I så kræve, at Søren Pape Poulsen laver et helt nyt kommissorium – igen?

- Altså, jeg har tilbudt justitsministeren, at han kan invitere på en kop kaffe i ministeriet. Så kommer jeg gerne med blyant og slettelak, og så kan vi fikse det på ingen tid, siger DF-ordføreren.

Alternativets Josephine Fock føler sig sikker på, at Søren Pape Poulsen kommer Folketingets partier i møde.

- Jeg er optimistisk i forhold til, at han tager vores bemærkninger og bekymringer alvorligt. Jeg kan ikke forestille mig, at han sætter endnu et kommissionsarbejde i gang, så de ikke kan undersøge alle ting fuldt ud. Det er i hvert fald superproblematisk, hvis vi ender der, siger hun.

Kommissionens medlemmer med landsdommer Tuk Bagger i spidsen har ifølge justitsministeren givet tilsagn om, at de er klar til at tage en tørn mere i Tibetkommissionens tjeneste.

Pape står fast ved det nuværende kommissorium

Umiddelbart har regeringen stadigvæk flertal sammen med Socialdemokratiet for at bevare de nuværende formuleringer i udkastet til kommissoriet.

Og justitsminister Søren Pape Poulsen lader ikke til at ryste på hånden over Dansk Folkeparti og Alternativets kritik.

Læs også : Tibet-demonstrant: Nye afsløringer tyder på systematiske brud

- Hvad angår selve indholdet af undersøgelsen, står jeg fast ved den afgrænsning, som udkastet til kommissorium lægger op til.

- Men som det jo allerede fremgår af udkastet til et kommissorium – hvis det viser sig, at der er noget fordækt i forhold til udlevering af mails fra de forskellige myndigheder, så er det klart, at vi kommer til at undersøge det, lyder det fra Søren Pape Poulsen i et skriftligt svar.